बाढ़ और गर्मी से संकट, सरकार ने विदेशों में खेती की जमीन खरीदी
चीन के राष्ट्रपति शी जिन पिंग देश को फूड सप्लाई के मामले में और ज्यादा आत्मनिर्भर बनाना चाहते हैं लेकिन भारी वर्षा ने इस लक्ष्य को मुश्किल बना दिया है। मई के अंत में लगातार बारिश से मध्य चीन में गेहूं की फसल चौपट हो
चीन के राष्ट्रपति शी जिन पिंग देश को फूड सप्लाई के मामले में और ज्यादा आत्मनिर्भर बनाना चाहते हैं लेकिन भारी वर्षा ने इस लक्ष्य को मुश्किल बना दिया है। मई के अंत में लगातार बारिश से मध्य चीन में गेहूं की फसल चौपट हो गई है।
अधिकारियों का कहना है, दस साल में पहली बार गेहूं की फसल को इतना अधिक नुकसान हुआ है। उत्तर पश्चिमी क्षेत्र शिनजियांग में भी गेहूं की फसल पर संकट मंडरा रहा है। इसके साथ दक्षिण चीन के गुआंगशी प्रांत में भीषण गर्मी से धान के खेतों में बड़े पैमाने पर मछलियों की मौत हुई है।
नानतोंग शहर में पिग फॉर्म में हजारों सुअरों ने गर्मी से दम तोड़ दिया। इससे फूड सिक्योरिटी के खतरे में पड़ने की नौबत आ सकती है।
पिछले कुछ वर्षों में अमेरिका से तनाव बढ़ने, कोरोना वायरस महामारी और यूक्रेन युद्ध के कारण दुनियाभर में खाने की चीजों के मूल्य बढ़े हैं। इस कारण चीन मेें फसलों की पैदावार बढ़ाने पर ज्यादा ध्यान दिया जा रहा है। चीन में अन्य प्रमुख देशों के मुकाबले फूड की कीमतें कम बढ़ी हैं।
फिर भी, अधिकारी फूड सप्लाई को लेकर चिंतित हैं। हेनान प्रांत में बाढ़ ने फूड सिक्योरिटी के संबंध में चिंता बढ़ाई है। चीन की गेहूं की तीन चौथाई से अधिक पैदावार यहां होती है।
चीन के इतिहास में अकाल के कारण कई राजवंशों को सिंहासन गंवाना पड़ा था। सत्तारूढ़ कम्युनिस्ट पार्टी को अहसास है कि राजनीतिक स्थिरता के लिए बुनियादी जरूरतों को पूरा करना पहली शर्त है। पिछले साल ढाई करोड़ की आबादी के शंघाई शहर में सख्त लॉकडाउन के बीच फूड की कमी से जनता में असंतोष फैल गया था।
ऑनलाइन वीडियो में लोगों को सड़कों और ग्रॉसरी स्टोर पर फूड के लिए लड़ते देखा गया था। लोगों ने नारे लगाए थे, हमें खाना चाहिए कोविड टेस्ट नहीं।
चीन में खेती की जमीन सिकुड़ रही है। शहरीकरण की तेज गति के कारण जमीन का बड़ा हिस्सा बेकार हो चुका है। उत्तर और दक्षिण हिस्से के बीच पानी के असमान वितरण से अनाज पैदा करने वाले कुछ इलाकों में सूखे का खतरा बना रहता है।
यूक्रेन युद्ध से गेहूं और फर्टिलाइजर मिलना मुश्किल हो गया है। 2018 से चल रहे व्यापार युद्ध के कारण चीन को अमेरिका से अधिक महंगा सोयाबीन और फूड खरीदना पड़ रहा है।
शी ने खाद्य आत्मनिर्भरता को राष्ट्रीय सुरक्षा का मामला बताया है। उन्होंने जोर दिया है कि खेती के लिए 12 करोड़ हेक्टेयर जमीन को बनाए रखा जाए। रेस्तरां और अन्य जगह खाने को बेकार फेंकने के खिलाफ अभियान चल रहा है। चीन ने फूड सप्लाई बनाए रखने के लिए विदेशों में खेती की जमीन खरीद रखी है।
चीन के पास 18 माह की जरूरत के बराबर गेहूं और चावल का स्टॉक
विश्लेषकों का कहना है, गेहूं की पैदावार कम होने से चीन को इस वर्ष अधिक मात्रा में गेहूं का इंपोर्ट करना पड़ेगा। इससे विश्व में अनाज के मूल्य बढ़ेंगे।
चीन विश्व का सबसे बड़ा गेहूं उत्पादक है। खपत भी सबसे ज्यादा है। उसके फूड सिक्योरिटी पर जोर देने का असर दुनिया पर पड़ेगा।
अमेरिकी कृषि विभाग का अनुमान है कि चीन के पास दुनिया में गेहूं के सुरक्षित भंडार का आधा हिस्सा है। पिछले साल अमेरिका ने चीन पर अनाज की जमाखोरी करने और उसकी कीमतें बढ़ाने का आरोप लगाया था।
चीन के सरकारी अखबार इकोनॉमिक डेली के अनुसार चीन के पास देश की जरूरत का 18 माह का गेहूं और चावल का भंडार है।
निकोल होंग
© The New York Times